CELEX: 32021D0748
Language: et
Date: 2021-05-06 00:00:00
Title: Nõukogu otsus (ÜVJP) 2021/748, 6. mai 2021, mis käsitleb Kanada osalemist PESCO sõjaväelise liikuvuse projektis

7.5.2021   
               
               
                  ET
               
               
                  Euroopa Liidu Teataja
               
               
                  L 160/106
               
            
         NÕUKOGU OTSUS (ÜVJP) 2021/748,
         6. mai 2021,
         mis käsitleb Kanada osalemist PESCO sõjaväelise liikuvuse projektis
         EUROOPA LIIDU NÕUKOGU,
         võttes arvesse Euroopa Liidu lepingut, eriti selle artikli 46 lõiget 6,
         võttes arvesse nõukogu 11. detsembri 2017. aasta otsust (ÜVJP) 2017/2315, millega luuakse alaline struktureeritud koostöö ning määratakse kindlaks selles osalevate liikmesriikide nimekiri, (1) eriti selle artikli 9 lõiget 2,
         võttes arvesse nõukogu 5. novembri 2020. aasta otsust (ÜVJP) 2020/1639, millega kehtestatakse üldtingimused, mille alusel lubatakse erandkorras kutsuda PESCO üksikprojektides osalema kolmandaid riike, (2) eriti selle artikli 2 lõiget 4,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:
         
                     (1)
                  
                  
                     Otsuse (ÜVJP) 2017/2315 artikli 9 lõikes 2 on sätestatud, et kooskõlas aluslepingu artikli 46 lõikega 6 otsustab nõukogu, kas kolmas riik, keda üksikprojektis osalevad liikmesriigid soovivad projekti kutsuda, vastab nõukogu kehtestatavatele nõuetele.
                  
               
                     (2)
                  
                  
                     Nõukogu võttis 6. märtsil 2018 vastu otsuse (ÜVJP) 2018/340 (3). Selle otsuse artiklis 1 on sätestatud, et sõjaväelise liikuvuse projekti (edaspidi „PESCO sõjaväelise liikuvuse projekt“) töötavad PESCO raames välja 24 projektiosalist, sealhulgas Madalmaad projekti koordinaatorina.
                  
               
                     (3)
                  
                  
                     Nõukogu võttis 5. novembril 2020 vastu otsuse (ÜVJP) 2020/1639, millega kehtestati üldtingimused, mille alusel lubatakse erandkorras kutsuda PESCO üksikprojektides osalema kolmandaid riike. Selle otsuse artikli 2 lõikes 4 on sätestatud, et PESCO projekti koordinaatori või koordinaatorite teatise alusel ning poliitika- ja julgeolekukomitee arvamuse põhjal teeb nõukogu kooskõlas aluslepingu artikli 46 lõikega 6 ja otsuse (ÜVJP) 2017/2315 artikli 9 lõikega 2 otsuse selle kohta, kas kolmanda riigi osalemine selles projektis vastab otsuse (ÜVJP) 2020/1639 artiklis 3 sätestatud tingimustele.
                  
               
                     (4)
                  
                  
                     15. veebruaril 2021 saatis Kanada otsuse (ÜVJP) 2020/1639 artikli 2 lõike 1 kohaselt PESCO sõjaväelise liikuvuse projekti koordinaatorile oma taotluse osaleda selles projektis. Seejärel hindasid projektiosalised Kanada esitatud teabe alusel vastavalt nimetatud otsuse artikli 2 lõikele 2, kas Kanada vastab üldtingimustele.
                  
               
                     (5)
                  
                  
                     PESCO sõjaväelise liikuvuse projekti koordinaator teavitas 17. märtsil 2021 otsuse (ÜVJP) 2020/1639 artikli 2 lõike 3 kohaselt nõukogu ning liidu välisasjade ja julgeolekupoliitika kõrget esindajat sellest, et kõnealuse projekti osalised leppisid nimetatud kuupäeval ühehäälselt kokku selles, et nad soovivad kutsuda Kanadat projektis osalema. Samuti leppisid projektiosalised ühehäälselt kokku Kanada projektis osalemise kohaldamisalas, vormis ja asjakohastes etappides ning selles, et Kanada täidab nimetatud otsuse artiklis 3 sätestatud üldtingimusi.
                  
               
                     (6)
                  
                  
                     Poliitika- ja julgeolekukomitee leppis 30. märtsil 2021 kokku arvamuses teatise kohta, mis käsitleb Kanada taotlust osaleda PESCO sõjaväelise liikuvuse projektis. Eelkõige võttis poliitika- ja julgeolekukomitee teadmiseks teatises esitatud kõnealuse projekti kirjelduse, sealhulgas selle eesmärgid, korralduse ja otsuste tegemise ning töö sihtvaldkonnad. Poliitika- ja julgeolekukomitee märkis samuti, et kõnealuse projekti raames ei jagata ELi salastatud teavet ega tundlikku teavet ning et projekti ei rakendata Euroopa Kaitseagentuuri toetusel otsuse (ÜVJP) 2020/1639 artikli 3 punkti g tähenduses. Lisaks märkis poliitika- ja julgeolekukomitee, et PESCO sõjaväelise liikuvuse projekt ei hõlma relvastuse hankeid, teadusuuringuid ja kaitsevõime arendamist ega relvade või võimete ja tehnoloogia kasutamist ja eksporti ning et see ei hõlma üksusi, investeeringuid, PESCOs osalevate liikmesriikide poolset rahastamist ega projektitegevuste liidupoolse rahastamise taotlusi.
                  
               
                     (7)
                  
                  
                     Oma arvamuses nõustus poliitika- ja julgeolekukomitee ka Kanada PESCO sõjaväelise liikuvuse projektis osalemise kavandatud kohaldamisala, vormi ja ulatusega, nagu on teatises kirjeldatud. Ta tunnistas, et Kanada on väljendanud oma täielikku toetust teatises kindlaks määratud projekti kohaldamisalale.
                  
               
                     (8)
                  
                  
                     Samas arvamuses kinnitas poliitika- ja julgeolekukomitee PESCO sõjaväelise liikuvuse projekti osaliste poolt ühehäälselt kokku lepitud seisukohta, et Kanada täidab otsuse (ÜVJP) 2020/1639 artiklis 3 sätestatud üldtingimusi järgmiselt:
                     
                                 —
                              
                              
                                 Kanada täidab artikli 3 punktis a sätestatud tingimuse, mille kohaselt on nõutav, et ta jagab liidu alusväärtusi, mis on sätestatud aluslepingu artiklis 2 ning põhimõtteid, millele osutatakse aluslepingu artikli 21 lõikes 1, samuti aluslepingu artikli 21 lõike 2 punktides a, b, c ja h sätestatud ühise välis- ja julgeolekupoliitika (ÜVJP) eesmärke; PESCO sõjaväelise liikuvuse projektis osaledes ei kahjusta ta liidu ja selle liikmesriikide kaitse- ja julgeolekuhuve, sealhulgas liikmesriikidega heanaaberlike suhete põhimõtte austamine, ning ta peab poliitilist dialoogi liiduga, mis peaks hõlmama ka kaitse- ja julgeolekuaspekte;
                              
                           
                                 —
                              
                              
                                 seoses artikli 3 punktis b sätestatud tingimusega, et Kanada annab PESCO sõjaväelise liikuvuse projektile olulist lisaväärtust, antakse teatises üksikasjalik ülevaade Kanada panusest, sealhulgas projektis osalemise kohaldamisalast, vormist ja ulatusest, mis tõendab kõnealuse tingimuse täitmist;
                              
                           
                                 —
                              
                              
                                 seoses artikli 3 punktis c sätestatud tingimusega aitab Kanada osalemine PESCO sõjaväelise liikuvuse projektis tugevdada ühist julgeoleku- ja kaitsepoliitikat (ÜJKP) ja liidu ambitsioonitaset, sealhulgas toetada ÜJKP missioone ja operatsioone, nagu on üksikasjalikult märgitud ka teatises;
                              
                           
                                 —
                              
                              
                                 seoses artikli 3 punktis d sätestatud tingimusega ei käsitleta PESCO sõjaväelise liikuvuse projektis relvastuse hankeid, teadusuuringuid ja kaitsevõime arendamist ega relvade või võimete ja tehnoloogia kasutamist ja eksporti. Selle raames ei arendata võimeid ega tehnoloogiat. Sellest tulenevalt ei too Kanada osalemine selles projektis kaasa sõltuvust Kanadast ega tema kehtestatud piiranguid ühegi liikmesriigi suhtes;
                              
                           
                                 —
                              
                              
                                 samuti on olemas nõutud kooskõla artikli 3 punktis e sätestatud Kanada osalemise ja otsuse (ÜVJP) 2017/2315 lisas esitatud asjaomaste siduvamate PESCO kohustuste vahel, ka vägede siirdavuse ja koostegutsemisvõime valdkonnas, mida käesolev projekt aitab täita, nagu on teatises üksikasjalikumalt kirjeldatud. Kuna PESCO sõjaväelise liikuvuse projekt ei ole võimetele suunatud projekt, ei ole selles kontekstis kohaldatav tingimus, mis käsitleb Kanada osalemisest tulenevat panust võimearendusplaanist ja kaitseküsimuste iga-aastasest kooskõlastatud läbivaatamisest tulenevate prioriteetide täitmisse ega panust, millel on positiivne mõju Euroopa kaitsesektori tehnoloogilisele ja tööstuslikule baasile;
                              
                           
                                 —
                              
                              
                                 artikli 3 punktis f sätestatud nõue on täidetud, sest 1. juunil 2018 jõustus liidu ja Kanada vaheline salastatud teabe kaitse leping; (4)
                                 
                              
                           
                                 —
                              
                              
                                 artikli 3 punktis g sätestatud tingimus ei ole käesoleval juhul kohaldatav, sest PESCO sõjaväelise liikuvuse projekti ei rakendata Euroopa Kaitseagentuuri toetusel ja seetõttu ei ole kõnealuse agentuuriga jõustunud halduskokkuleppega arvestamine vajalik;
                              
                           
                                 —
                              
                              
                                 seoses artikli 3 punktis h sätestatud tingimusega on Kanada võtnud kohustuse sõlmida projekti käsitlev halduskokkulepe ja koostada muud vajalikud dokumendid kooskõlas nõukogu otsustega (ÜVJP) 2017/2315 ja (ÜVJP) 2018/909 (5).
                              
                           
               
                     (9)
                  
                  
                     Poliitika- ja julgeolekukomitee soovitas oma 30. märtsi 2021. aasta arvamuses nõukogul teha positiivne otsus küsimuses, kas Kanada osalemine PESCO sõjaväelise liikuvuse projektis vastab otsuse (ÜVJP) 2020/1639 artiklis 3 sätestatud tingimustele.
                  
               
                     (10)
                  
                  
                     Seetõttu peaks nõukogu tegema otsuse, et Kanada osalemine PESCO sõjaväelise liikuvuse projektis vastab otsuse (ÜVJP) 2020/1639 artiklis 3 sätestatud tingimustele. Seejärel saadab projekti koordinaator Kanadale projektiosaliste nimel selles projektis osalemise kutse. Kanada ühineb projektiga kuupäeval, mis on kindlaks määratud halduskokkuleppes, mille projektiosalised ja Kanada sõlmivad vastavalt otsuse (ÜVJP) 2020/1639 artikli 2 lõikele 7, ning tal on nimetatud otsuse artikli 4 lõike 1 kohaselt kõnealuses kokkuleppes kindlaks määratud õigused a kohustused. Nõukogu teeb järelevalvet vastavalt otsuse (ÜVJP) 2020/1639 artikli 5 lõikele 2 ning võib nimetatud otsuse artikli 6 lõikes 2 või 3 osutatud asjaolude korral teha edasisi otsuseid,
                  
               ON VASTU VÕTNUD KÄESOLEVA OTSUSE:
         
            Artikkel 1
            Kanada osalemine PESCO sõjaväelise liikuvuse projektis vastab otsuse (ÜVJP) 2020/1639 artiklis 3 sätestatud tingimustele.
         
         
            Artikkel 2
            Käesolev otsus jõustub selle vastuvõtmise päeval.
         
         
            Brüssel, 6. mai 2021
            
               
                  Nõukogu nimel
               
               
                  eesistuja
               
               J. BORRELL FONTELLES
            
         
         
            (1)  ELT L 331, 14.12.2017, lk 57.
         
            (2)  ELT L 371, 6.11.2020, lk 3.
         
            (3)  Nõukogu 6. märtsi 2018. aasta otsus (ÜVJP) 2018/340, millega koostatakse alalise struktureeritud koostöö raamistikus arendatavate projektide nimekiri (ELT L 65, 8.3.2018, lk 24).
         
            (4)  Kanada ja Euroopa Liidu vaheline leping salastatud teabe vahetamise ja kaitse julgeolekukorra kohta (ELT L 333, 15.12.2017, lk 2).
         
            (5)  Nõukogu 25. juuni 2018. aasta otsus (ÜVJP) 2018/909, millega kehtestatakse alalise struktureeritud koostöö (PESCO) projektide ühised projektijuhtimise reeglid (ELT L 161, 26.6.2018, lk 37).